b'\n_START_ARTICLE_\nMarkus kirke\n_START_SECTION_\nBygningen\n_START_PARAGRAPH_\nMarkus kirke er en treskipet langkirke i to etasjer, med fasader i slemmet tegl. Kirken er en av de f\xc3\xa5 kirker i Oslo som ligger bygget inn i tett kvartal med byg\xc3\xa5rder p\xc3\xa5 begge sider. Tomten var en fjellknaus da kirken ble bygget, og derfor er det en trapp opp fra gateplan i Ullev\xc3\xa5lsveien. Hovedinngangen er fra Schwensens gate._NEWLINE_Arkitekt var Sverre Knudsen, som hadde lengre opphold i Sverige og var opptatt av svensk arkitektur. Kirken gir assosiasjoner til Sverige. Stilen er en blanding av nordisk nybarokk (fasade mot Ullev\xc3\xa5lsveien) og nyklassisisme. Klokket\xc3\xa5rnet mot Ullev\xc3\xa5lsveien er sidestilt og har t\xc3\xa5rnhjelm med tekket med kobberplater. Mot Schwensens gate har bygningen lavt \xc3\xa5ttekantet t\xc3\xa5rn i to etasjer med t\xc3\xa5rnhjelm og granittomrammet inngangsparti i t\xc3\xa5rnet._NEWLINE_Dekorasjoner i koret og altertavle er utf\xc3\xb8rt av Enevold Th\xc3\xb8mt. Orgelet fra 1926 med 34 stemmer ble restaurert i 1991, og er ett av f\xc3\xa5 gjenv\xc3\xa6rende helromantiske orgler i Norge i denne st\xc3\xb8rrelsesorden. Kirken har 520 sitteplasser. I tilknytning til kirken er bygget et stort menighetssenter med forsamlingssaler, kontorer og leiligheter for prester.\n_START_SECTION_\nMenigheten\n_START_PARAGRAPH_\nMarkus menighet ble utskilt fra Gamle Aker som egen menighet i 1917. Menigheten omfatter str\xc3\xb8kene Bislett og deler av St. Hanshaugen, og menighetsgrensen g\xc3\xa5r i Pilestredet, Dalsbergstien, Frydenlunds gate, Ullev\xc3\xa5lsveien og Nordahl Bruns gate. I menigheten bodde 7\xc2\xa0048 mennesker 1. januar 2005, hvorav cirka 5\xc2\xa0100 er medlemmer i Den norske kirke._NEWLINE_Markus menighet er av Oslo Bisped\xc3\xb8mmer\xc3\xa5d i mars 2012 foresl\xc3\xa5tt nedlagt og sl\xc3\xa5tt sammen med Gamle Aker og Lovisenberg menigheter, som til sammen skal danne et nytt St. Hanshaugen sogn med Gamle Aker kirke som sognekirke. Markus kirke vil i s\xc3\xa5 fall g\xc3\xa5 ut av bruk som regul\xc3\xa6r sognekirke._NEWLINE_25. februar 2013 ble det bestemt i Oslo Bisped\xc3\xb8mmer\xc3\xa5d at Markus kirke skal fristilles til annet bruk. Soknene Domkirken, Trefoldighet, Markus, Gamle Aker og Lovisenberg blir sl\xc3\xa5tt sammen til ett sokn som f\xc3\xa5r navnet  Sentrum og St. Hanshaugen sokn. Det nye soknet f\xc3\xa5r til sammen ca 16 000 medlemmer.  Domkirken, Trefoldighet, Gamle Aker og Lovisenberg blir kirker i det nye soknet._NEWLINE_Markus kirke ble lagt ut for utleie i 2013. B\xc3\xa5de organisasjoner og menigheter meldte sin interesse. Kirkevergen i Oslo fikk fullmakt fra kirkelig fellesr\xc3\xa5d til \xc3\xa5 velge leietaker. I november 2013 ble det klart at pinsemenigheten Jesus Church fikk tilslaget. Leieavtalen gjelder for 5 \xc3\xa5r om gangen med 700 000 kroner per \xc3\xa5r. Den 4. mars 2014 feiret Jesus Church \xc3\xa5pningsgudstjeneste i kirken.\n_START_SECTION_\nKulturminne\n_START_PARAGRAPH_\nMarkus kirke er et kulturminne og har nummer 84399 i Riksantikvarens kulturminnebase.'